Majiranukta kwenye ramani: 33°5′37″N 44°34′50″E﻿ / ﻿33.09361°N 44.58056°E﻿ / 33.09361; 44.58056 Ktesiphon ulikuwa mji wa kale katika Mesopotamia uliopatikana kwenye ukingo wa mashariki wa mto Hidekeli, karibu kilomita 35 kusini mashariki mwa Baghdad ya leo. Ktesiphon ulikuwa mji mkuu wa kifalme wa milki ya Uajemi ya Kale (Iran) wakati wa nasaba za Waparthi na Wasasani kwa zaidi ya miaka mia nane hadi uvamizi wa Kiislamu wa milki ya Uajemi. Ktesiphon ulikuwa mji mkuu ingawa ulikuwa nje ya Uajemi yenyewe; lakini ilikuwa katikati ya maeneo ya rutuba ya Mesopotamia ambako kilimo kilileta kodi nyingi ambazo wafalme wa Uajemi walitegemea kwa utawala wao. Ktesiphon katika karne za kuwa mji mkuu ulipanuka hadi kuunganishwa na mji wa Seleukia upande mwingine wa mto Hidekeli. Mara nyingi inatajwa kama "Seleukia-Ktesiphon". Mwishoni mwa karne ya 6 na mwanzoni mwa karne ya 7, iliorodheshwa kama jiji kubwa zaidi duniani. Wakati wa vita kati ya Dola la Roma na Uajemi, Ktesiphon ilitekwa mara tatu na Waroma. Baada ya uvamizi wa Waislamu mji huo ulishuka na wakazi waliondoka, kwa sababu nafasi yake kama kitovu cha utawala na uchumi ilichukuliwa na mji mpya, Baghdad.